# Estació de Salou - Port Aventura

Salou - Port Aventura (antigament Port Aventura) és una estació de ferrocarril propietat d'ADIF situada entre Vila-seca i Salou, a la comarca del Tarragonès. A l'estació hi tenen parada trens de la línia R17 dels serveis regionals i de la línia RT2 de Rodalies de Catalunya, operats per Renfe Operadora.
Aquesta estació de l'antiga línia de Tortosa, va entrar en servei a la dècada del 1990, coincidint amb la inauguració del parc, però aquest tram de ferrocarril data del 12 de març de 1865 quan va entrar en servei el tram construït per la Companyia Ferroviària d'Almansa a València i Tarragona (AVT) entre Tarragona i l'Aldea.
El 13 de gener de 2020 es va clausurar el tram de la línia entre Vandellòs i Port Aventura, per l'entrada de la variant del corredor Mediterrani, convertint l'estació en atzucac, perdent no només l'accés directe amb Cambrils, l'Hospitalet de l'Infant, Amposta i Tortosa, sinó també, pràcticament amb tota la xarxa per la necessitat de fer transbordament a l'estació de Tarragona en la majoria de casos, incrementant el temps de viatge, com a mínim, en més de 15 minuts.
L'any 2016 va registrar l'entrada de 123.000 passatgers.

## Serveis ferroviaris

| Procedència/Destinació | < | > | Procedència/Destinació |
| Rodalia del Camp de Tarragona |||||
| terminal | terminal | Tarragona | L'Arboç |
| Serveis regionals de Rodalies de Catalunya |||||
| terminal | terminal | Tarragona | Tarragona Barcelona-Estació de França |

## Obres

Amb la clausura de l'antiga estació de Salou el 13 de gener de 2020, Salou - Port Aventura va passar a ser l'única estació del municipi. En ser només un baixador, es va estudiar la construcció d'una estació definitiva amb configuració de terminal (topalls) i amb dues andanes, un nou edifici de viatgers amb zona d'espera, atenció al client, zona de venda de bitllets, un local comercial i lavabos públics; un aparcament de 200 places per a automòbils, 10 de les quals estaran reservades per a persones amb mobilitat reduïda; espai per a motocicletes i bicicletes, àrea d'estacionament de taxis, juntament amb la urbanització dels accessos per l'Av. Joan Fuster i el Passeig del 30 d'Octubre. També es preveu que el futur tren-tramvia del Camp de Tarragona tingui una parada a l'estació.
El 14 de juny de 2021 es va licitar l'execució de les obres de construcció de la nova estació de Salou - Port Aventura i el 3 de desembre de 2021 es van adjudicar. La construcció va començar el 21 d'abril de 2022, amb un termini d'execució estimat de 24 mesos.
Paral·lelament, el 16 d'octubre de 2021 es va posar en servei l'estació provisional, que consisteix en un edifici prefabricat amb una zona d'espera climatitzada, màquines d'autovenda i dos lavabos. Tant els accessos a l'estació provisional com els lavabos estan adaptats per a persones de mobilitat reduïda.

## Referències

* ↑ «La línia R-17 unirà l'estació de Salou-PortAventura amb Tarragona i Barcelona». Infocamp.
* ↑ «Anuari estadístic DPTOP 2016. Transport per ferrocarril». Departament de Territori i Sostenibilitat. Arxivat de l'original el 2018-05-04. [Consulta: 9 setembre 2018].
* ↑ «Granados: 'A finals de 2023, Salou podrà tenir una nova estació de tren moderna, funcional i ben connectada'». [Consulta: 25 agost 2022].
* ↑ «Territori i Sostenibilitat sotmet a informació pública el primer estudi del tren-tramvia del Camp de Tarragona» (en anglès). [Consulta: 25 agost 2022].
* ↑ «BOE.es - BOE-B-2021-29857 Anuncio de licitación de: ADIF Alta Velocidad-Consejo de Administración. Objeto: Ejecución de las obras del proyecto de construcción de la nueva estación de Salou-Port Aventura (Tarragona). Expediente: 3.21/20830.0059.». [Consulta: 25 agost 2022].
* ↑ «Adif AV inicia las obras de la nueva estación de Salou-Port Aventura (Tarragona) - Adif - AV - Adif». [Consulta: 25 agost 2022].
* ↑ «L'estació provisional de Salou-PortAventura ha entrat en funcionament». [Consulta: 25 agost 2022].

## Vegeu també

* Llista d'estacions d'Adif a Catalunya
* Xarxa ferroviària de Catalunya